《石室山寄沈纯甫》
明代·黎民表

石室经奇久未回，因思许靖向南来。刺桐花拥蛮姬醉，白芷歌传逐客哀。

漓水半黄遥入海，楚山将暮一登台。羊何旧好虽能赋，不共流霞竹下杯。

作者简介：明广东从化人，字惟敬，号瑶石山人。黎贯子。黄佐弟子。以诗名，与王道行、石星、朱多煃、赵用贤称“续五子”。亦工书画。嘉靖举人。选入内阁，为制敕房中书舍人，出为南京兵部车驾员外郎。万历中官至河南布政司参议。有《瑶石山人稿》、《养生杂录》、《谕后语录》。